Document ID: 32002D0799

Απόφαση της Επιτροπής
της 14ης Οκτωβρίου 2002
σχετικά με τον κατάλογο των προγραμμάτων εξάλειψης και επιτήρησης νόσων που προσβάλλουν τα ζώα και τον κατάλογο των προγραμμάτων ελέγχων με στόχο την πρόληψη ζωονόσων, τα οποία μπορούν να τύχουν χρηματοδοτικής συνδρομής από την Κοινότητα κατά το έτος 2003
[κοινοποιηθείσα υπό τον αριθμό Ε(2002) 3879]
(2002/799/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, για ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/ΕΟΚ(2), και ιδίως το άρθρο 24 παράγραφος 5 και το άρθρο 32,
Εκτιμώντας τα ακόλουθα:
(1) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου(3), θα χρηματοδοτηθούν προγράμματα για την παρακολούθηση και εξάλειψη ζωονόσων στο πλαίσιο του τμήματος Εγγυήσεων του ΕΓΤΠΕ. Για σκοπούς δημοσιονομικού ελέγχου, εφαρμόζονται τα άρθρα 8 και 9 του κανονισμού (ΕΚ) αριθ. 1258/1999.
(2) Για να καταρτιστεί ο κατάλογος των προγραμμάτων εξάλειψης και επιτήρησης νόσων που προσβάλλουν τα ζώα, τα οποία πληρούν τα κριτήρια για να τύχουν χρηματοδοτικής συνδρομής της Κοινότητας για το έτος 2003 και των προτεινόμενων ποσοστών και ποσών της συνδρομής για κάθε πρόγραμμα, πρέπει να ληφθούν υπόψη τόσο το ενδιαφέρον κάθε προγράμματος για την Κοινότητα όσο και το ύψος των διαθέσιμων πιστώσεων.
(3) Για να καταρτιστεί ο κατάλογος των προγραμμάτων ελέγχων με στόχο την πρόληψη ζωονόσων, τα οποία πληρούν τα κριτήρια για να τύχουν χρηματοδοτικής συνδρομής από την Κοινότητα για το έτος 2003, και των προτεινόμενων ποσοστών και ποσών της συνδρομής για κάθε πρόγραμμα, πρέπει να ληφθούν υπόψη τόσο το ενδιαφέρον κάθε προγράμματος για την Κοινότητα όσο και το ύψος των διαθέσιμων πιστώσεων.
(4) Η Επιτροπή εξέτασε καθένα από τα προγράμματα που υποβλήθηκαν από τα κράτη μέλη τόσο από κτηνιατρική όσο και από οικονομική άποψη.
(5) Τα προγράμματα που εμφαίνονται στον κατάλογο της παρούσας απόφασης θα πρέπει να εγκριθούν το καθένα μεμονωμένα σε μεταγενέστερη ημερομηνία.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα προγράμματα εξάλειψης και επιτήρησης νόσων που προσβάλλουν τα ζώα, τα οποία παρατίθενται στον κατάλογο του παραρτήματος Ι της παρούσας απόφασης, πληρούν τα κριτήρια για να τύχουν χρηματοδοτικής συνδρομής από την Κοινότητα κατά το έτος 2003.
2. Για κάθε πρόγραμμα της παραγράφου 1, το προτεινόμενο ποσοστό και ποσό της χρηματοδοτικής συνδρομής από την Κοινότητα είναι εκείνο που καθορίζεται στο παράρτημα Ι.
Άρθρο 2
1. Τα προγράμματα ελέγχων με στόχο την πρόληψη ζωονόσων, τα οποία παρατίθενται στον κατάλογο του παραρτήματος ΙΙ της παρούσας απόφασης, πληρούν τα κριτήρια για να τύχουν χρηματοδοτικής συνδρομής από την Κοινότητα κατά το έτος 2003.
2. Για κάθε πρόγραμμα της παραγράφου 1, το προτεινόμενο ποσοστό και ποσό της χρηματοδοτικής συνδρομής από την Κοινότητα είναι εκείνο που καθορίζεται στο παράρτημα ΙΙ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 14 Οκτωβρίου 2002.

Labels: 0
4
15